ขึ้นวัน..ลงวันโมนิก้าและทีมงาน
*หากวิเคราะห์สถานการณ์ของตลาดหุ้นไทยตั้งแต่ต้นสัปดาห์ หลายคนคงเห็นการเคลื่อนตัวของดัชนีอย่างชัดเจนว่า “ขึ้นวัน ลงวัน” หลังเปิดฉากด้วยการทะยานขึ้นไป 17 จุด ถัดมาอีกวันทรุดตัวลงมา 20 จุด ขณะที่วานนี้เด้งขึ้น 10.06 จุด ปิดที่ 1,372.45 จุด ด้วยมูลค่า 4.11 หมื่นล้านบาท มันคือสถานการณ์ที่ทำให้นักเทคนิคฟันธงลงไปในทันทีว่าw-shape นะจะบอกให้
3 ก.ย. 2558

*หากวิเคราะห์สถานการณ์ของตลาดหุ้นไทยตั้งแต่ต้นสัปดาห์ หลายคนคงเห็นการเคลื่อนตัวของดัชนีอย่างชัดเจนว่า “ขึ้นวัน ลงวัน”  หลังเปิดฉากด้วยการทะยานขึ้นไป 17 จุด ถัดมาอีกวันทรุดตัวลงมา 20 จุด ขณะที่วานนี้เด้งขึ้น 10.06 จุด ปิดที่ 1,372.45 จุด ด้วยมูลค่า 4.11 หมื่นล้านบาท มันคือสถานการณ์ที่ทำให้นักเทคนิคฟันธงลงไปในทันทีว่าw-shape นะจะบอกให้
*โดยเหตุผลที่ทำให้เชื่อว่า วันนี้ดัชนีจะอ่อนตัวลงสู่แดนลบมาจากแนวต้าน 1,380 จุด ขวางอยู่ข้างหน้าเต็มๆ บวกกับจุดดังกล่าวเป็นจุด take profit ที่สำคัญจุดหนึ่ง “โมนิก้า” ถึงไม่ค่อยมั่นใจว่า ดัชนีจะไปได้ไกลกว่านี้อีกแล้ว และเมื่อดูจากแรงเทขายของนักลงทุนต่างชาติที่มีออกมาทุกวัน ผสมผสานกับกองทุนที่สาดหุ้นออกมาเป็นช่วงๆ ขณะที่ปอบผีฟ้าหันมาเล่นบทสองหน้า มันจะไปรอดกันเหรอค่ะ
*ล่าสุดวานนี้เห็นปอบผีฟ้ามียอดซื้อสุทธิ 800 ล้านบาท ส่วนแมงเม่าอัดเข้ามาอีก 1,000 ล้านบาท เพียงเท่านี้ก็ทำให้รู้ว่า ดัชนีจะแกว่งตัวสะสมแรงซื้ออีกสองสามวัน หลังจากนั้นจะเด้งขึ้นไปปิดแก๊ป 1,400 จุด ซึ่งเป็นเรื่องที่พยายามย้ำกับมิตรรักแฟนคลับเป็นประจำ พร้อมกับยืนยันแนวทางการลงทุนยังเป็นลักษณะ “ลุยได้..ลุยเลย” และไม่ควรทำตัวหน่อมแน้มให้เสียอารมณ์พะยะค่ะ
*ที่สำคัญเมื่อมองในมุมของข่าวสารที่ปรากฏให้เห็นเป็นช่วงๆ “โมนิก้า” รู้สึกได้ทันทีว่า นี่เป็นข่าวเดิมที่นำมาเล่นกันหลายรอบ ซึ่งมักจะทำให้พวกขวัญอ่อนเกิดอาการเตลิดเปิดเปิงเป็นประจำ แต่สำหรับคนที่รู้ทางเรื่องดังกล่าวเป็นอย่างดี มันคือโอกาสในการทำตัวเป็นชาวไล่ในช่วงระยะเวลาสั้นๆ อย่างไม่ต้องสงสัย หรือถ้าชอบตัวไหนเป็นพิเศษก็เล่นมันตัวนั้นแล้วกันเจ้าค่ะ
*เหมือนกับในรายของ CHG พุ่งพรวดขึ้นมาแบบไม่บอกให้คนอื่นได้รู้เนื้อรู้ตัว “โมนิก้า” ฟันธงแบบไม่กลัวหน้าแหกจนหมอไม่รับเย็บได้ทันทีว่า บรรยากาศมันเป็นใจ ก็เลยมีอารมณ์ร่วม หุ้นถึงวิ่งขึ้นมาปิดที่ 2.12 บาท บวกไป 0.17 บาท หรือขึ้นไป 8.70% ด้วยมูลค่า 600 ล้านบาท พร้อมกับทำ new high นับตั้งแต่เข้าตลาดหุ้น มันเป็นจังหวะของลูกติดพันล้วนๆ วันนี้มีโอกาสเล่นต่อสูงนะคะ
*เช่นเดียวกับในรายของ HFT กระชากขึ้นอย่างร้อนแรงพร้อมกับมีวอลุ่มซัพพอร์ตเข้ามาอย่างหนาแน่น จนสุดท้ายวิ่งขึ้นมาปิดที่ 5.20 บาท บวกไป 0.52 บาท หรือขึ้นไป 11% ด้วยมูลค่าการซื้อขาย 600 ล้านบาท พร้อมกับทำ new high เหมือนกับรายข้างต้น แต่เด่นชัดกว่าตรงที่ค่า P/E ยังอยู่แค่ระดับ 10 เท่า บวกกับมูลค่าทางบัญชีของหุ้นอยู่ที่ระดับ 3.20 บาท หุ้นจะไปได้อีกเท่าไหร่? ลองถอดสมการกันเอาเองเจ้าค่ะ
*เม้าท์ถึงเรื่อง “ถอดๆ ใส่ๆ” ขึ้นมาทีไร “โมนิก้า” นึกถึงหุ้นพิมพ์นิยม AJD ขึ้นมาในทันที เพราะเป็นหุ้นที่ได้รับความสนใจจากเหล่ามหาชนในช่วง 1 เดือนที่ผ่านมาเต็มๆ บวกกับครั้งที่แล้วหุ้นขึ้นมาทำ high ที่ระดับ 1.68 บาท ก่อนจะอ่อนตัวลงมายืนอยู่ที่ 1.20 บาท หลังจากนั้นไต่ระดับขึ้นอย่างช้าๆ ก่อนจะมาปิดที่ 1.64 บาท บวกไป 0.15 บาท หรือขึ้นไป 10% ด้วยมูลค่า 1.30 พันล้านบาท มันเป็นเรื่องที่ท้าทายใจนักเล่นพอสมควร และถ้าดูตามสูตรเทคนิคที่นักวิเคราะห์เขียนไว้ในเปเปอร์ หากผ่านจุดสูงสุดเดิมไปได้ รอบนี้มองได้ 2 บาทเชียวน่า..ทราบแล้วเปลี่ยน!
*คิดดูแล้วกัน!..ขนาดหุ้น CTW ซึ่งไม่ค่อยมีอะไรแอ็กชั่นอะไรกับชาวบ้านชาวช่อง พอมีคนจุดประเด็นได้รับผลดีจากการย้ายสายไฟสายเคเบิลลงใต้ดิน หุ้นกระโดดขึ้นมาปิดที่ 10.10 บาท บวกไป 2.30 บาท หรือขึ้นไป 29.50% ด้วยมูลค่า 20 ล้านบาท “โมนิก้า” มองประเด็นตรงนี้เป็นแค่ฝนห่าเดียว เพราะมองไม่ออกจริงๆ ว่า ใครจะเข้ามาเล่นอีกในวันนี้ ในเมื่อเห็นกันโต้งๆ ค่า P/E ของพี่ท่านอยู่ที่ระดับ 125 เท่านะซี
*ส่วนในรายของ JTS แม้ตัวเลขกำไรในแต่ละงวดจะยังไม่แน่นอน แต่ด้วยความชำนาญเกี่ยวกับการวางระบบ จึงกลายเป็นหุ้นที่นักลงทุนเข้ามาเล่นกันอย่างคึกคัก จนหุ้นวิ่งขึ้นมาปิดที่ 1.49 บาท บวกไป 0.26 บาท หรือขึ้นไป 21% ด้วยมูลค่า 185 ล้านบาท “โมนิก้า” ถือเป็นอีกหนึ่งทางเลือกที่ต้องตามติดให้ดีๆ เพราะโปรเจ็กต์ดังกล่าวจะทำให้หุ้นตัวนี้เทิร์นอะราวด์เต็มตัวนะจะบอกให้
*สำหรับในรายของสิ่งมีชีวิตเล็กๆ  LIVE  ซึ่งผู้คนขนานนามให้เป็นเทวดาเดินดิน วันนี้ยังไม่ได้แสดงอะไรให้เห็นเป็นชิ้นเป็นอัน หลายคนเม้าท์ไปในทางเดียวกันว่า ราคาคุย! “โมนิก้า” ถึงกับมีอาการสะดุ้งโหยงในทันที เพราะเรื่องนี้เกี่ยวข้องโดยตรงกับความน่าเชื่อถือในอนาคต ซึ่งตัวเดี๊ยนจะไม่ปล่อยให้คนนินทาแบบนี้อีกต่อไป ส่วนผู้บริหารจะคิดเหมือนกับเดี๊ยนหรือไม่ ต้องรอคำชี้แจงจากเจ้าตัวกันเอาเอง ขณะที่ราคาหุ้นปิดเสมอตัว 0.77 บาทแบบนี้..ส่อไปในทางจะหมดไฟนะเนี่ย!
*ป.ล.ดัชนีจะขยับแบบฟันปลาก็เรื่องของดัชนี แมงเม่ามีหน้าที่แค่เข้าให้ทันหุ้นที่ขึ้นแรงเท่านั้นพอ..อิอิอิ